               ЕВРОПЕЙСКА КОМИСИЯ
            Брюксел, 6.3.2019
            COM(2019) 97 final
            2019/0053(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Регионалната организация за управление на рибарството в южната част на Тихия океан, и за отмяна на Решение 9784/17

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза на заседанията на Регионалната организация за управление на рибарството в южната част на Тихия океан (SPRFMO) за периода 2019—2023 г. във връзка с предвиденото приемане на мерки за опазване и управление.

               2.Контекст на предложението

               2.1.Конвенция за опазване и управление на рибните ресурси в открито море в южната част на Тихия океан

               Целта на Конвенцията за опазване и управление на рибните ресурси в открито море в южната част на Тихия океан (Конвенцията SPRFMO) е с учредяването на SPRFMO да се осигурят дългосрочното опазване и устойчивото използване на рибните ресурси в зоната на конвенцията. Конвенцията влезе в сила на 24 август 2012 г.

               След ратифицирането на Конвенцията SPRFMO в съответствие с Решение 2012/130/ЕС на Съвета
                  1
                Съюзът стана страна по SPRFMO.

               2.2.Комисия SPRFMO

               Комисията SPRFMO е органът, учреден с Конвенцията SPRFMO, който отговаря за управлението и опазването на рибните ресурси в зоната на конвенцията. Този орган приема мерки за опазване и управление, чиято цел е да се осигурят дългосрочното опазване и устойчивото използване на рибните ресурси, попадащи в неговата област на компетентност.

               Като член на Комисията SPRFMO Съюзът има право на участие и право на глас. Комисията SPRFMO обикновено взема решенията си с консенсус. Тя обаче може да взема решения с мнозинство от три четвърти от своите членове, освен в случаите, за които в Конвенцията SPRFMO изрично е предвиден консенсус.

               2.3.Решения на Комисията SPRFMO

               Комисията SPRFMO има правомощието да приема мерки за опазване и изпълнение по отношение на рибарството в своята област на компетентност, като тези мерки са обвързващи за договарящите страни.

               В съответствие с член 17, параграф 1 от Конвенцията SPRFMO мерките влизат в сила 90 дни след датата, на която договарящите страни са били уведомени за тях от SPRFMO. Ако в срок от 60 дни от момента на уведомяването някой от членовете на Комисията SPRFMO възрази срещу дадено решение, този член не е длъжен да прилага съответното решение по отношение на обхвата на възражението. В случай че бъде представено възражение, в рамките на 30 дни след срока за възражения се сформира комитет за преглед, който трябва да вземе решение по възражението.

               3.Позиция, която трябва да се заеме от името на Съюза

               Позицията, която трябва да се заеме от името на Съюза на годишните заседания на регионалните организации за управление на рибарството (РОУР), понастоящем се определя съобразно двустепенен подход. С решение на Съвета се определят ръководните принципи и насоки на позицията на Съюза на многогодишна основа, която позиция впоследствие се коригира за всяко годишно заседание посредством неофициални документи на Комисията, предназначени за обсъждане в работната група на Съвета.

               По отношение на SPRFMO този подход се прилага с Решение 9784/17 на Съвета от 30 май 2017 г., в което се определя позицията на Съюза в SPRFMO за периода 2017—2021 г. В решението се съдържат общите принципи и насоки, като същевременно се вземат предвид, доколкото е възможно, специфичните особености на SPRFMO. Наред с това, в съответствие с искането на държавите членки, в него е предвидена стандартната процедура за ежегодното определяне на позицията на Съюза.

               В Решение 9784/17 не се предвижда преразглеждане на позицията на Съюза в рамките на SPRFMO преди годишното заседание през 2022 г. Независимо от това преразглеждането на повечето решения на Съвета за определяне на позицията на Съюза в различните РОУР, по които той е договаряща страна, е предвидено да се извърши преди годишните заседания на тези РОУР през 2019 г. Поради това, с цел да се насърчи съгласуваността между позициите на Съюза във всички РОУР и да се синхронизира графикът на процедурите за преразглеждане, е целесъобразно да се ускори преразглеждането на позицията на Съюза в SPRFMO за периода 2019—2023 г. и съответно да се замени Решение 9784/17.

               Решение 9784/17 включва принципите и насоките на новата обща политика в областта на рибарството, определени в Регламент (ЕС) № 1380/2013 на Европейския парламент и на Съвета
                  2
               , като се вземат предвид и целите, формулирани в Съобщението на Комисията относно външното измерение на общата политика в областта на рибарството
                  3
               . Наред с това то привежда позицията на Съюза в съответствие с Договора от Лисабон.

               В настоящото преразглеждане се вземат предвид — във връзка с въздействието на риболова — съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  4
               , съвместното съобщение на върховния представител на Съюза по въпросите на външните работи и политиката на сигурност и на Европейската комисия на тема „Международно управление на океаните: приносът на ЕС за отговорното управление на океаните“
                  5
                и заключенията на Съвета във връзка с това съвместно съобщение
                  6
               .

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган, и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Приложение в конкретния случай

               Комисията SPRFMO е орган, учреден по силата на споразумение — по-конкретно Конвенцията SPRFMO.

               Актовете, които Комисията SPRFMO има за задача да приеме, представляват актове с правно действие. В съответствие с член 17 от Конвенцията SPRFMO тези актове ще бъдат обвързващи съгласно международното право и могат да окажат съществено въздействие върху съдържанието на законодателството на ЕС, в това число:

               ·Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов
                  8
               ;

               ·Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството
                  9
               ; и

               ·Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове
                  10
               .

               Предвидените актове не допълват, нито изменят институционалната рамка на Конвенцията SPRFMO.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако актът преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това материалноправното основание за предложеното решение е член 43, параграф 2 от ДФЕС. Решението трябва да замени Решение 9784/17.

               4.3.Заключение

               Правното основание за предложеното решение следва да бъде член 43, параграф 2 от Договора за функционирането на Европейския съюз във връзка с член 218, параграф 9 от него.

               2019/0053 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Регионалната организация за управление на рибарството в южната част на Тихия океан, и за отмяна на Решение 9784/17

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 2012/130/ЕС на Съвета от 3 октомври 2011 г.
                  11
                Съюзът сключи Конвенцията за опазване и управление на рибните ресурси в открито море в южната част на Тихия океан (Конвенцията SPRFMO), с която се учредява Комисията SPRFMO.

               (2)Комисията SPRFMO отговаря за приемането на мерки за опазване и управление, насочени към постигането на целите на Конвенцията SPRFMO. Мерките могат да придобият обвързващ характер по отношение на Съюза.

               (3)В Регламент (ЕС) № 1380/2013 на Европейския парламент и на Съвета
                  12
                се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В него също така се посочва, че Съюзът трябва да прилага подхода на предпазливост към управлението на рибарството, като целта е да се гарантира, че експлоатацията на живите морски биологични ресурси осигурява възстановяването и поддържането на популациите на улавяните видове над нивата, позволяващи максимален устойчив улов. Наред с това в регламента се предвижда задължение за Съюза да предприема мерки за опазване и управление въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. В Регламент (ЕС) № 1380/2013 също така изрично се предвижда, че Съюзът трябва да прилага тези цели и принципи при осъществяването на своите външни отношения в областта на рибарството.

               (4)Както се посочва в съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  13
               , и в заключенията на Съвета във връзка с това съвместно съобщение
                  14
               , насърчаването на мерките за подкрепа и повишаване на ефективността на РОУР и, когато е уместно, за подобряване на тяхното управление са в центъра на действието на ЕС в рамките на тези форуми.

               (5)В съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Европейска стратегия за пластмасите в кръговата икономика“
                  15
               , се посочват конкретни мерки за намаляване на отпадъците от пластмаси и замърсяването на морската среда, както и за ограничаване на случаите на загуба или изоставяне на риболовни уреди в морето.

               (6)Целесъобразно е да се установи позицията, която трябва да се заеме от името на Съюза в рамките на Комисията SPRFMO за периода 2019—2023 г., тъй като мерките на SPRFMO за опазване и изпълнение ще бъдат обвързващи за Съюза и могат да окажат съществено въздействие върху съдържанието на неговото законодателство, а именно: Регламент (ЕО) № 1005/2008 на Съвета,
                  16
               , Регламент (ЕО) № 1224/2009 на Съвета
                  17
                и Регламент (ЕС) 2017/2403 на Европейския парламент и на Съвета
                  18
               .

               (7)В Решение 9784/17 не се предвижда преразглеждане на позицията на Съюза в рамките на SPRFMO преди годишното заседание през 2022 г. Независимо от това преразглеждането на повечето решения на Съвета за определяне на позицията на Съюза в различните РОУР, по които той е договаряща страна, е предвидено да се извърши преди годишните заседания на тези РОУР през 2019 г. Поради това, с цел да се насърчи по-добрата съгласуваност между позициите на Съюза във всички РОУР и да се рационализира процесът на преразглеждане, е целесъобразно да се ускори преразглеждането на Решение 9784/17 на Съвета
                  19
                и то да бъде заменено с ново решение за периода 2019—2023 г.

               (8)Предвид изменящия се характер на рибните ресурси в зоната на Конвенцията SPRFMO и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на Комисията SPRFMO, следва да бъдат установени процедури във връзка с ежегодното уточняване на позицията на Съюза за периода 2019—2023 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на заседанията на Комисията на Регионалната организация за управление на рибарството в южната част на Тихия океан (SPRFMO), е определена в приложение I.

               Член 2

               Ежегодното уточняване на позицията на Съюза, която трябва да се заеме на заседанията на Комисията SPRFMO, се извършва в съответствие с приложение II.

               Член 3

               Позицията на Съюза, определена в приложение I, се оценява и при необходимост се преразглежда от Съвета по предложение на Комисията най-късно за годишното заседание на Комисията SPRFMO през 2024 г.

               Член 4

               Решение 9784/17 от 30 май 2017 г. се отменя.

               Член 5

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение 2012/130/ЕС на Съвета от 3 октомври 2011 г. за одобряване, от името на Европейския съюз, на Конвенцията за опазване и управление на рибните ресурси в открито море в южната част на Тихия океан (ОВ L 67, 6.3.2012 г., стр. 1).

                     (2)

                        Регламент (ЕС) № 1380/2013 на Европейския парламент и на Съвета относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (3)

                        COM(2011) 424, 13.7.2011 г.

                     (4)

                        COM(2018) 28 final, 16.1.2018 г.

                     (5)

                        JOIN(2016) 49 final, 10.11.2016 г.

                     (6)

                        7348/1/17 REV 1, 24.3.2017 г.

                     (7)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (8)

                        ОВ L 286, 29.10.2008 г., стр. 1.

                     (9)

                        ОВ L 343, 22.12.2009 г., стр. 1.

                     (10)

                        ОВ L 347, 28.12.2017 г., стр. 81.

                     (11)

                        Решение 2012/130/ЕС на Съвета от 3 октомври 2011 г. за одобряване, от името на Европейския съюз, на Конвенцията за опазване и управление на рибните ресурси в открито море в южната част на Тихия океан (ОВ L 67, 6.3.2012 г., стр. 1).

                     (12)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (13)

                        JOIN(2016) 49 final, 10.11.2016 г.

                     (14)

                        7348/1/17 REV 1, 24.3.2017 г.

                     (15)

                        COM(2018) 28 final, 16.1.2018 г.

                     (16)

                        Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).

                     (17)

                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).

                     (18)

                        Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).

                     (19)

                        Решение на Съвета от 30 май 2017 г. за определяне на позицията, която да бъде заета от името на Европейския съюз в рамките на Регионалната организация за управление на рибарството в южната част на Тихия океан (SPRFMO), и за отмяна на Решение 14405/12 на Съвета от 25 октомври 2012 г. за определяне на позицията на Съюза, която да бъде заета в рамките на Регионалната организация за управление на рибарството в южната част на Тихия океан.

    ---documentbreak---

               ЕВРОПЕЙСКА КОМИСИЯ
            Брюксел, 6.3.2019
            COM(2019) 97 final
            ПРИЛОЖЕНИЯ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Регионалната организация за управление на рибарството в южната част на Тихия океан, и за отмяна на Решение 9784/17

               ПРИЛОЖЕНИЕ I

               Позиция, която трябва да се заеме от името на Съюза в рамките на Регионалната организация за управление на рибарството в южната част на Тихия океан (SPRFMO)

               1.ПРИНЦИПИ

               В рамките на SPRFMO Съюзът:

               а) действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум въздействието на риболовните дейности върху морските екосистеми и техните местообитания, както и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, при отчитане на интересите на потребителите;

               б) се стреми да осигури подходящо участие на заинтересованите страни в подготвителния етап на мерките на SPRFMO и да гарантира, че мерките, приети в рамките на SPRFMO, са в съответствие с Конвенцията SPRFMO;

               в) гарантира, че мерките, приети в рамките на SPRFMO, са в съответствие с международното право, и по-специално с разпоредбите на Конвенцията на ООН от 1982 г. по морско право, Споразумението на ООН от 1995 г., отнасящо се до опазването и управлението на трансгранично преминаващите и далекомигриращите рибни запаси, Споразумението от 1993 г. за насърчаване на спазването на международните мерки за опазване и управление от риболовните кораби в открито море и Споразумението на Организацията за прехрана и земеделие от 2009 г. за мерките на пристанищната държава;

               г) насърчава позициите, съответстващи на най-добрите практики на регионалните организации за управление на рибарството (РОУР) в съответната зона;

               д) се стреми към съгласуваност и полезно взаимодействие с провежданата от него политика в рамките на двустранните му отношения в областта на рибарството с трети държави и гарантира съгласуваност с другите си политики — по-специално в областта на външните отношения, заетостта, околната среда, търговията, развитието, научните изследвания и иновациите;

               е)гарантира спазването на своите международни ангажименти;

               ж) се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството
                  1
               ;

               з) се стреми да създава равноправни условия за флота на Съюза в зоната на Конвенцията SPRFMO въз основа на същите принципи и стандарти като тези, приложими съгласно правото на Съюза, и да насърчава еднаквото прилагане на тези принципи и стандарти;

               и) се придържа към съвместното съобщение на върховния представител на Съюза по въпросите на външните работи и политиката на сигурност и на Европейската комисия, озаглавено „Международно управление на океаните: приносът на ЕС за отговорното управление на океаните“
                  2
               , и към заключенията на Съвета във връзка с това съвместно съобщение
                  3
               , и насърчава мерките за подпомагане и повишаване на ефективността на SPRFMO и, когато е уместно, за подобряване на нейното управление и постиганите от нея резултати (по-специално по отношение на науката, спазването на приложимите разпоредби, прозрачността и вземането на решения);

               й) насърчава координацията между РОУР и регионалните морски конвенции, както и — когато е целесъобразно — сътрудничеството със световни организации в рамките на техните мандати;

               к)насърчава механизмите за сътрудничество между РОУР, отговарящи за улова на видове, различни от риба тон, които механизми са подобни на т.нар. „процес от Кобе“ по отношение на РОУР за рибата тон.

               2.НАСОКИ

               При необходимост Съюзът се стреми да подкрепя предприемането на следните действия от страна на SPRFMO:

               а) мерки за опазване и управление на рибните ресурси в зоната на конвенцията въз основа на най-добрите налични научни становища, включително общ допустим улов и квоти или регулиране на усилието по отношение на живите морски биологични ресурси, регулирани от SPRFMO, с които мерки ще може да се постигне устойчива експлоатация на нивата, на които се получава максимален устойчив улов, чрез постепенно и постъпателно нарастване най-късно до 2020 г. При необходимост тези мерки за опазване и управление трябва да включват специални мерки за запасите, които са подложени на прекомерен улов, за да се гарантира, че риболовното усилие отговаря на наличните възможности за риболов;

               б) мерки за предотвратяване, възпиране и премахване на незаконния, недеклариран и нерегулиран риболов в зоната на конвенцията, включително списък на корабите, извършващи такъв риболов;

               в) мерки за наблюдение, контрол и надзор в зоната на конвенцията с цел да се осигури ефективност на контрола и спазване на мерките, приети в рамките на SPRFMO;

               г) мерки за максимално ограничаване на отрицателното въздействие на риболовните дейности върху морското биологично разнообразие и морските екосистеми и техните местообитания, включително мерки за намаляване на замърсяването на морската среда и предотвратяване на изхвърлянето на пластмаси в морето, както и за намаляване на въздействието на намиращите се в морето пластмаси върху морското биологично разнообразие и екосистемите, мерки за защита на уязвимите морски екосистеми в зоната на Конвенцията SPRFMO в съответствие с тази конвенция и с Международните насоки на ФАО за управление на дълбоководния риболов в открито море, мерки за избягване и намаляване, доколкото е възможно, на нежелания улов, включително и по-специално на уязвимите морски видове, и мерки за постепенно премахване на изхвърлянето на улов;

               д)мерки за намаляване на въздействието на изоставените, изгубени или изхвърлени по друг начин риболовни уреди в океаните и за улесняване на идентифицирането и прибирането на тези уреди;

               е) мерки, с които се забранява риболовът, извършван единствено с цел добиване на перки от акули, и с които се изисква всички акули да бъдат разтоварвани с всичките си естествено прикрепени към трупа перки;

               з)препоръки — когато е целесъобразно и дотолкова, доколкото е разрешено по силата на съответните учредителни документи — които насърчават прилагането на Конвенцията относно условията на труд в сектора на риболова на Международната организация на труда;

               и)разработване, когато е целесъобразно, на съвместни подходи с други РОУР — по-специално с тези от тях, които участват в управлението на рибарството в същия регион;

               й) допълнителни технически мерки, основани на становища на спомагателните органи и работните групи на SPRFMO.

               ПРИЛОЖЕНИЕ II

               Ежегодно уточняване на позицията на Съюза, която трябва да се заеме

               на заседанията на Регионалната организация за управление на рибарството в южната част на Тихия океан

               Преди всяко заседание на Комисията SPRFMO, когато този орган има за задача да приема решения с правно действие за Съюза, трябва да бъдат предприети необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга важна информация, предадена на Европейската комисия, в съответствие с принципите и насоките, определени в приложение I.

               За тази цел и въз основа на посочената информация Европейската комисия представя на Съвета или на подготвителните му органи достатъчно рано преди всяко заседание на Комисията SPRFMO писмен документ, съдържащ елементите във връзка с предложеното уточняване на позицията, която трябва да бъде изразена от името на Съюза, за обсъждане и одобряване на детайлите по нея.

               Ако по време на заседание на Комисията SPRFMO не е възможно да се постигне споразумение — включително на място — позволяващо отразяването на нови елементи в позицията на Съюза, въпросът трябва да бъде отнесен до Съвета или до подготвителните му органи.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final, 10.11.2016 г.

                     (3)

                        7348/1/17 REV 1, 24.3.2017 г.


               ЕВРОПЕЙСКА КОМИСИЯ
            Брюксел, 3.6.2019
            COM(2019) 262 final
            Предложение за
            РЕШЕНИЕ НА СЪВЕТА
            за позицията, която трябва да се заеме от името на Европейския съюз в рамките на Съвета на Световната митническа организация във връзка с негова препоръка съгласно член 16 за изменение на Хармонизираната система

               ОБЯСНИТЕЛЕН МЕМОРАНДУМ

               1.
                     Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвета на Световната митническа организация във връзка с предвиденото приемане на проект за препоръка за изменение на Номенклатурата на Хармонизираната система.

               2.
                     Контекст на предложението

               2.1.
                     Международната конвенция по Хармонизираната система за описание и кодиране на стоките

               Международната конвенция по Хармонизираната система за описание и кодиране на стоките (наричана по-нататък „Конвенцията“) има за цел улесняване на международната търговия и събирането, сравняването и анализирането на статистически данни, особено за международната търговия. Като приложение към Конвенцията е установена Номенклатурата на Хармонизираната система (ХС), която представлява международна хармонизирана система, осигуряваща възможност на участващите държави да класифицират (класират) търгуваните стоки по общ начин за търговски цели. По-конкретно, Номенклатурата на ХС включва описанието на стоките, представени като позиции и подпозиции, и съответстващите им числови кодове, съставени въз основа на 6-цифрова кодова система. Номенклатурата на ХС се изменя веднъж на всеки пет години
                  1
               . Тя се прилага от над 190 администрации по целия свят; вследствие на това над 98 % от всички стоки, търгувани в света, се класират в съответствие с нея.

               Конвенцията влезе в сила на 1 януари 1988 г.

               Европейският съюз и всички държави членки са страни по Конвенцията
                  2
               .

               2.2.
                     Световната митническа организация (СМО)

               Световната митническа организация (СМО), създадена през 1952 г. като Съвет за митническо сътрудничество, е независима междуправителствена организация, чиято задача е повишаване на ефективността и ефикасността на митническите администрации. СМО предлага на членовете си редица конвенции и други международни актове, както и услуги за техническа помощ и обучение. Днес в СМО са представени 182 митнически администрации от целия свят.

               Управителното тяло на СМО е Съветът, който за изпълнението на задачите си разчита на компетентностите и уменията на служителите на Секретариата и различни технически и консултативни комитети.

               Техническият комитет в СМО, който отговаря за подготвителната работа във връзка с Конвенцията, е Комитетът по ХС. Главните задачи на Комитета по ХС са следните:

               ·да осигурява еднакво тълкуване и прилагане на правните текстове във връзка с ХС, в т.ч. уреждайки споровете по класирането между договарящите страни, улеснявайки по този начин търговията;

               ·да предлага изменения и обновявания на ХС, за да бъдат отразявани техническото развитие и промените в търговските схеми, както и други потребности на ползвателите на ХС;

               ·да насърчава разпространяването на прилагането на ХС и да разглежда общи и политически въпроси, свързани с нея.

               Съветът на СМО разглежда предложения за изменения на Конвенцията, съставени от Комитета по ХС, и може да ги препоръча на договарящите страни. Измененията, препоръчани от Съвета на СМО, се смятат за приети, ако никоя от договарящите страни не е представила възражение в срок от шест месеца от изпращането на уведомление до тях.

               Позициите, които трябва да се заемат от Съюза в рамките на СМО по въпроси във връзка с ХС, се съгласуват с държавите членки. Съюзът и неговите държави членки заедно имат само един глас в Съвета на СМО.

               2.3.
                     Предвиденият акт на Съвета на СМО

               На своите 133-та и 134-та сесии (27 – 29 юни 2019 г.) Съветът на СМО трябва да приеме препоръка за изменения на Номенклатурата на ХС по член 16 от Конвенцията за ХС („предвиденият акт“). Изменената Номенклатура на ХС ще влезе в сила през 2022 г.

               Препоръката беше изготвена в периода 19—29 март 2019 г. по време на шестдесет и третата сесия на Комитета по ХС.

               Проектът на препоръка включва 355 набора от изменения на Номенклатурата на ХС, чиято цел е да отразят развитието на търговските модели и на новите технологии и необходимостта от модернизиране и адаптиране на номенклатурата към нейната среда. По-специално, предложените изменения:

               –Опростяват Номенклатурата, като заличават позиции и подпозиции с малък обем на търговията, с което поддържат ХС актуална и в съответствие с развитието на продуктите.

               –Улесняват класификацията в съответствие с приложимите международни стандарти, или вземат предвид нови продукти или изменението на състава на продукти (продукти за клетъчна терапия, 3D принтери, плоски екрани, кисели млека, хранителни продукти от насекоми,  необработено (Virgin) маслиново масло, нови тютюневи изделия, дронове, полупроводници и преобразуватели и др.).

               –Подобряват съответствието между френската и английската версия на Номенклатурата, за да осигурят единно прилагане и да намалят съществуващи или потенциални различия в класификацията.

               –Улесняват борбата с измамите и незаконната търговия и защитата на здравето и на околната среда чрез създаване на позиции и подпозиции в различни области (синтетични диаманти, химикали, културни ценности, фентанил, отпадъци и др.).

               Предложенията бяха представени от международни организации (Кимбърлийския процес, ФАО, Базелската и Ротердамската конвенции, Международния съвет за маслиновото масло и др.), договарящите страни и секретариата на СМО. Сред тези изменения са няколко предложения, представени от ЕС (например фото-  и термочувствителни плаки, ламинирани тъкани, надуваеми лодки, електронни текстилни продукти, стъклени влакна, 3D принтери, огнеупорни керамични изделия, машини за коване, кисело мляко, забележка 3 към глава 27, огъващи се моливи).

               Проектът за препоръка е включен като приложение С към доклада от 63-ото заседание на Комитета по ХС през март 2019 г. (док. NC2626B1b-HSC/63/March 2019).

               3.
                     Позиция, която трябва да се заеме от името на Съюза

               Предложената позиция има за цел да изрази подкрепа за проекта за препоръка за изменение на Номенклатурата на ХС.

               За ЕС е важно да бъде приета такава препоръка, тъй като тя е насочена към актуализирането и модернизирането на Номенклатурата на ХС и опростяването и улесняването на класификацията на продуктите. Важно е също така да се отбележи, че ЕС даде съществен принос за тази модернизация, тъй като той внесе голяма част от свързаните с нея предложения в настоящия цикъл за преразглеждане.

               Бяха провеждани постоянни консултации с държавите членки в рамките на Експертната група по митнически въпроси — отдел за координация ХС/СМО, както и със Съвета, и при необходимост със службите на Комисията.

               Във връзка с изменението по отношение на новите тютюневи изделия, позицията на ЕС е установена с Решение на Съвета преди горепосочената сесия на Комитета по ХС
                  3
               . Тъй като Решението на Съвета се отклонява от предложението на Комисията, Комисията направи декларация
                  4
               , с която напомни че понастоящем Рамковата конвенция на СЗО за контрол на тютюна извършва работа във връзка с характера на емисиите, отделяни от новите тютюневи изделия, както и че може да се наложи резултатите от тази работа да бъдат взети предвид на по-късен етап, ако има нови данни от значение за оценката на обективните характеристики и свойства на такива продукти за митнически цели.

               Затова предложената позиция е следната:

               –Относно Препоръката Съюзът следва да подкрепи нейното приемане.

               –Според случая Съюзът следва също така да подкрепи допълнителни редакционни изменения, ако такива бъдат предложени от секретариата на СМО.

               Предложената позиция на ЕС е съобразена с установената митническа политика и практиката на Съда на Европейския съюз за класиране на стоките при внос според обективните им характеристики и свойства.

               Предложената позиция е необходима, за да може ЕС да изрази позиция на следващото заседание на Съвета на СМО.

               4.
                     Правно основание

               4.1.1.
                     Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и актове, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               Затова процесуалноправното основание на предложеното решение за установяване на позицията, която трябва да се заеме от името на Съюза във връзка с предвидения акт, е член 218, параграф 9 от ДФЕС.

               4.1.2.
                     Приложение в конкретния случай

               Съветът на СМО е орган, създаден със споразумение, а именно Конвенцията за създаване на Съвет за митническо сътрудничество от 15 декември 1950 г. Той е органът, който по силата на Международната конвенция по Хармонизираната система за описание и кодиране на стоките отговаря за издаването на препоръки към договарящите страни за изменение на Конвенцията.

               Очаква се, съгласно член 16 от Конвенцията за ХС, Съветът на СМО да препоръча на договарящите страни по Конвенцията за ХС изменение на приложението към Конвенцията (Номенклатурата на ХС) на своето заседание през юни. Тази препоръка ще се смята за приета, ако никоя от договарящите страни не възрази в срок от шест месеца. Приетите изменения са обвързващи по силата на международното право за всички договарящи страни, след като влязат в сила, и тарифната/статистическата номенклатура на всяка договаряща страна трябва да бъде приведена в съответствие с изменената Хармонизирана система. Когато бъде приета, препоръката ще бъде включена в законодателството на ЕС, а именно: Приложение 1 към Регламент (EИО) № 2658/87 на Съвета относно тарифната и статистическа номенклатура и Общата митническа тарифа. Това се дължи на факта, че член 1, параграф 2, буква а) от посочения регламент гласи: „2.  Комбинираната номенклатура включва: а) номенклатурата на Хармонизираната система;“

               Предвиденият акт не допълва, нито изменя институционалната рамка на Конвенцията.

               Поради това процесуалноправното основание за предложеното решение е член 218, параграф 9 от ДФЕС.

               4.2.
                     Материалноправно основание

               4.2.1.
                     Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само допълнителна, решението съгласно член 218, параграф 9 от ДФЕС трябва да се основава само на едно материалноправно основание, а именно на изискваното от основната или преобладаващата цел или част.

               4.2.2.
                     Приложение в конкретния случай

               Тъй като главната цел и основното съдържание на предвидения акт са свързани с митническия съюз, материалноправното основание на предложеното решение е член 28, параграф 1 от ДФЕС.

               4.3. Заключение

               Правното основание на предложеното решение следва да бъде член 28, параграф 1 от ДФЕС във връзка с член 218, параграф 9 от ДФЕС.

               5.
                     Отражение върху бюджета

               Предложението няма отражение върху бюджета на Европейския съюз.

               6.
                     Публикуване на предвидения акт

               Няма

               2019/XXX (NLE)

               Предложение за

               РЕШЕНИЕ НА СЪВЕТА

               за позицията, която трябва да се заеме от името на Европейския съюз в рамките на Съвета на Световната митническа организация във връзка с негова препоръка съгласно член 16 за изменение на Хармонизираната система

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 28, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)
                     Международната конвенция по Хармонизираната система за описание и кодиране на стоките (наричана по-нататък „Конвенцията“), сключена от Съюза с Решение 87/369/ЕИО на Съвета
                  61, влезе в сила на 1 януари 1988 г.

               (2)
                     Съгласно член 7 от Конвенцията Комитетът по Хармонизираната система (ХС) може да подготвя за Съвета на Световната митническа организация (СМО) предложения за изменения на Номенклатурата на ХС. По силата на член 16 от Конвенцията Съветът на СМО може да препоръча тези изменения на договарящите страни.

               (3)
                     Очаква се на своите заседания през юни Съветът на СМО да вземе решение по препоръка до договарящите страни за изменение на Номенклатурата на ХС. Тази препоръка ще бъде приета въз основа на предложение, подготвено от Комитета по ХС и завършено на 63-ото му заседание на 19 – 29 март 2019 г. Тя ще влезе в сила на 1 януари 2022 г.

               (4)
                     Особено важно е Номенклатурата на ХС да се актуализира редовно и в съответствие с развитието на търговските модели и на новите технологии и да отразява във възможно най-голяма степен потребностите на ползвателите. Предложената препоръка включва множество набори от изменения, които отчитат необходимостта от модернизиране и адаптиране на номенклатурата към нейната среда.

               (5)
                     Тъй като препоръката за изменение на Номенклатурата на ХС трябва да бъде приета от Съвета на СМО, е целесъобразно да се установи позицията, която да се заеме от името на Съюза, защото след приемането ѝ по реда на член 16 от Конвенцията, препоръката ще бъде правно обвързваща за Съюза и ще може съществено да повлияе върху съдържанието на законодателството на Съюза, а именно приложение 1 към Регламент (EИО) № 2658/87 на Съвета
                  72.

               (6)
                     Частична позиция на ЕС, която да се заеме в рамките на СМО, беше установена още преди 63-ото заседание на Комитета по Хармонизираната система
                  83.

               7)
                     Целесъобразно е да се подкрепи проектът за изменение на Номенклатурата на ХС, както и всички незначителни редакторски промени, които бъдат сметнати за необходими,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на сесиите на Съвета на СМО през юни 2019 г., е в подкрепа на проект за препоръка по член 16 във връзка с изменението на Хармонизираната система, както е определено в приложение С към Документ NC2626B1b (доклад HSC/63/March 2019).

               Представителите на Съюза могат да подкрепят незначителни редакторски промени в проекта на препоръка по член 16 с оглед промени по време на предстоящите сесии на Съвета на СМО в консултация с държавите членки, или по време на координационните заседания на място без допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                  За Съвета

                  Председател

                     (1)

                        От въвеждането ѝ през 1988 г. насам Номенклатурата на ХС е била изменяна пет пъти. Тези изменения са влезли в сила съответно през 1996, 2002, 2007, 2012 и 2017 г.

                     (2)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (3)

                        ST 7138 2019 INIT, Решение на Съвета за позицията, която трябва да се заеме от името на Европейския съюз в рамките на Световната митническа организация във връзка с Хармонизираната система.

                     (4)

                        ST 7208 2019 ADD 1, Решение на Съвета за позицията, която трябва да се заеме от името на Европейския съюз в рамките на Световната митническа организация във връзка с Хармонизираната система — приемане — изявление на Комисията.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61 – 64.

                     (6)
                  1
                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (7)
                  2
                        Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (OВ L 256, 7.9.1987 г., стр. 1).

                     (8)
                  3
                        ST 7138 2019 INIT, Решение на Съвета за позицията, която трябва да се заеме от името на Европейския съюз в рамките на Световната митническа организация във връзка с Хармонизираната система; ST 7208 2019 ADD 1, Решение на Съвета за позицията, която трябва да се заеме от името на Европейския съюз в рамките на Световната митническа организация във връзка с Хармонизираната система — Приемане — Изявление на Комисията.


               ЕВРОПЕЙСКА КОМИСИЯ
            Брюксел, 14.11.2019
            COM(2019) 586 final
            2019/0259(NLE)
            Предложение за
            РЕШЕНИЕ НА СЪВЕТА
            относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., за да се вземе предвид присъединяването към Европейския съюз на Република Хърватия

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Съгласно член 6, параграф 2 от Акта за присъединяване, Хърватия се задължава да се присъедини към споразуменията, сключени или подписани от Съюза и държавите членки с трети държави. Сред тези споразумения е Споразумението за въздушен транспорт между Съединените американски щати, Европейския съюз и неговите държави членки, Исландия и Норвегия („четиристранното споразумение“), с което се разширява обхватът на Споразумението за въздушен транспорт между Съединените американски щати и Европейската общност и нейните държави членки („СВТ между ЕС и САЩ“), така че да включи тези две държави.

                  В тази разпоредба освен това се предвижда, че присъединяването на Хърватия към тези споразумения се договаря чрез сключване на протокол към споразуменията между Съвета, действащ с единодушие от името на държавите членки, и съответните трети държави. Освен това Комисията договаря тези протоколи от името на държавите членки.

                  Комисията съответно договори Протокол за изменение на четиристранното споразумение, за да се осигури присъединяването на Хърватия към него.

                  Целта на настоящото предложение е Съветът да вземе решение въз основа на член 218, параграф 5 от Договора за функционирането на Европейския съюз и член 6, параграф 2 от Акта за присъединяване, с което се разрешава подписването на Протокола от името на Съюза и на държавите членки и неговото временно прилагане от тях съгласно член 6 от него, при условие че бъде сключен на по-късна дата.

               •Общ контекст

               Задължението на Хърватия съгласно член 6, параграф 2 от Акта за присъединяване се отнася също така до СВТ между ЕС и САЩ и Допълнително споразумение между Европейския съюз и неговите държави членки, Исландия и Норвегия, с което се уреждат отношенията между тези страни по четиристранното споразумение.

               Комисията съответно договори протоколи също и за изменение на тези споразумения, за да се осигури присъединяването на Хърватия към тях. Предложенията за решения на Съвета относно подписването и временното прилагане, както и за сключването на тези протоколи, са представени едновременно с настоящото предложение, а също и предложение за решение на Съвета относно сключването на Протокола за изменение на четиристранното споразумение.

               •Съгласуваност с действащите разпоредби в тази област на политиката

               СВП между ЕС и САЩ беше първото всеобхватно споразумение за въздушен транспорт с ключов партньор на Съюза. То е най-важното споразумение за въздушен транспорт в света, осигуряващо над 80 милиона места годишно, и съответно представлява крайъгълен камък на външната политика на ЕС в областта на въздухоплаването. Значението му нарасна с разширяването му към Исландия и Норвегия чрез четиристранното споразумение. Протоколът ще даде възможност на Хърватия да се възползва от това споразумение.

               •Съгласуваност със съществуващите разпоредби в областта на предложението

               Протоколът дава възможност на Хърватия да изпълни задължението си по член 6, параграф 2 от Акта за присъединяване да се присъедини към четиристранното споразумение.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Член 100, параграф 2 във връзка с член 218, параграф 5 от ДФЕС и член 6, параграф 2, втора алинея от Акта за присъединяване.

               •Субсидиарност (при неизключителна компетентност)

                Протоколът дава възможност на Хърватия да се възползва от четиристранното споразумение, създава равноправни и еднакви условия за достъп до пазара и служи като основа за нови договорености за регулаторно сътрудничество и сближаване в области от съществено значение за безопасното, сигурно и ефективно осъществяване на въздухоплавателни услуги. Тези договорености могат да бъдат постигнати само на равнището на Съюза.

               •Пропорционалност

                  Протоколът е ограничен до разглеждания въпрос, а именно присъединяване на Хърватия към четиристранното споразумение, и не засяга други въпроси.

               •Избор на инструмент

                  Международно споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  Не се прилага.

               •Събиране и използване на експертни становища

                  Не се прилага.

               •Оценка на въздействието

                  Не се прилага.

               •Пригодност и опростяване на законодателството

                  Не се прилага.

               •Основни права

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Съюза.

               5.ДРУГИ ЕЛЕМЕНТИ

               •Обобщение на предложеното споразумение

                  Протоколът се състои от основна част, в която се предвижда присъединяването на Хърватия към четиристранното споразумение и последващите му изменения, както и съвместна декларация за заверяване на допълнителни езикови версии.

               2019/0259 (NLE)

               Предложение за

               РЕШЕНИЕ НА СЪВЕТА

               относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., за да се вземе предвид присъединяването към Европейския съюз на Република Хърватия

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 5 от него,

               като взе предвид Акта за присъединяване на Хърватия, и по-специално член 6, параграф 2, втора алинея от него,

               като взе предвид предложението на Европейската комисия,

               като има предвид, че:

               (1)Комисията договори Протокол за изменение на Споразумението за въздушен транспорт между Съединените американски щати, от една страна, и Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., за да се вземе предвид присъединяването към Европейския съюз на Република Хърватия („Протоколът“) съгласно Решение 13351/12 на Съвета от 14 септември 2012 г., с което се разрешава на Комисията да започне преговори.

               (2)Преговорите приключиха успешно с парафирането на Протокола на 8 март 2019 г.

               (3)Протоколът следва да бъде подписан и временно прилаган от Съюза и неговите държави членки в съответствие с член 6 от него, при условие че бъде сключен на по-късна дата.

               ПРИЕ НАСТОЯЩОТО РЕШЕНИЕ:

               Член 1

               Подписването на Протокола за изменение на Споразумението за въздушен транспорт между Съединените американски щати, от една страна, и Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписан на 16 и 21 юни 2011 г., за да се вземе предвид присъединяването към Европейския съюз на Република Хърватия („Протоколът“) се разрешава от името на Съюза и неговите държави членки, при условие че Протоколът бъде сключен.

               Текстът на Протокола е приложен към настоящото решение.

               Член 2

               Председателят на Съвета е оправомощен да посочи лицето или лицата, упълномощени да подпишат Протокола от името на Съюза и неговите държави членки.

               Член 3

               До влизането му в сила Протоколът се прилага временно от Съюза и от неговите държави членки съгласно член 6 от него.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел, 14.11.2019
            COM(2019) 586 final
            ПРИЛОЖЕНИЯ
            към
            предложение за Решение на Съвета
            относно подписването от името на Европейския съюз и неговите държави членки на Протокола за изменение на Споразумението за въздушен транспорт между Съединените американски щати, от една страна, и Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., за да се вземе предвид присъединяването към Европейския съюз на Република Хърватия

               Приложение 1

               ПРОТОКОЛ

               за изменение на Споразумението за въздушен транспорт между Съединените американски щати, от една страна, Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., за да се вземе предвид присъединяването към Европейския съюз на Република Хърватия

               СЪЕДИНЕНИТЕ АМЕРИКАНСКИ ЩАТИ (наричани по-нататък „Съединените щати“),

               от една страна,

               РЕПУБЛИКА АВСТРИЯ,

               КРАЛСТВО БЕЛГИЯ,

               РЕПУБЛИКА БЪЛГАРИЯ,

               РЕПУБЛИКА ХЪРВАТИЯ,

               РЕПУБЛИКА КИПЪР,

               ЧЕШКАТА РЕПУБЛИКА,

               КРАЛСТВО ДАНИЯ,

               РЕПУБЛИКА ЕСТОНИЯ,

               РЕПУБЛИКА ФИНЛАНДИЯ,

               ФРЕНСКАТА РЕПУБЛИКА,

               ФЕДЕРАЛНА РЕПУБЛИКА ГЕРМАНИЯ,

               РЕПУБЛИКА ГЪРЦИЯ,

               УНГАРИЯ,

               ИРЛАНДИЯ,

               ИТАЛИАНСКАТА РЕПУБЛИКА,

               РЕПУБЛИКА ЛАТВИЯ,

               РЕПУБЛИКА ЛИТВА,

               ВЕЛИКОТО ХЕРЦОГСТВО ЛЮКСЕМБУРГ,

               МАЛТА,

               КРАЛСТВО НИДЕРЛАНДИЯ,

               РЕПУБЛИКА ПОЛША,

               ПОРТУГАЛСКАТА РЕПУБЛИКА,

               РУМЪНИЯ,

               СЛОВАШКАТА РЕПУБЛИКА,

               РЕПУБЛИКА СЛОВЕНИЯ,

               КРАЛСТВО ИСПАНИЯ,

               КРАЛСТВО ШВЕЦИЯ,

               ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

               като страни по Договора за Европейския съюз и Договора за функционирането на Европейския съюз и като държави — членки на Европейския съюз (наричани по-нататък „държавите членки“),

               и

               ЕВРОПЕЙСКИЯТ СЪЮЗ,

               от друга страна,

               ИСЛАНДИЯ,

               от трета страна, и

               КРАЛСТВО НОРВЕГИЯ (наричано по-долу „Норвегия“),

               от четвърта страна,

               като взеха предвид присъединяването на Република Хърватия към Европейския съюз на 1 юли 2013 г.,

               СЕ СПОРАЗУМЯХА ЗА СЛЕДНОТО:

               Член 1

               Споразумението за въздушен транспорт между Съединените американски щати, от една страна, Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., (наричано по-долу „Споразумението от 2011 г.“) се прилага по отношение на Република Хърватия като държава членка на Европейския съюз.

               Член 2

               Член 2 от Споразумението от 2011 г. се заличава изцяло и се заменя със следното:

               „ЧЛЕН 2

               Прилагане на Споразумението за въздушен транспорт, изменено с Протоколите,

               и на приложението към настоящото споразумение

               Разпоредбите на Споразумението за въздушен транспорт, подписано от Съединените американски щати и Европейската общност и нейните държави членки на 25 и 30 април 2007 г. (наричано по-нататък „Споразумението за въздушен транспорт“), изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., изменено впоследствие с Протокола за изменение на Споразумението за въздушен транспорт, подписано от Съединените американски щати и Европейската общност и нейните държави членки на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия, подписан на ________ 2019 г. (наричани по-нататък „Протоколите“),  които са въведени в него чрез препратка, се прилагат за всички страни по настоящото споразумение съгласно приложението към настоящото споразумение.  Разпоредбите на Споразумението за въздушен транспорт, изменено с Протоколите, се прилагат за Исландия и Норвегия, както ако те бяха държави — членки на Европейския съюз, така че Исландия и Норвегия имат всички права и задължения на държавите членки съгласно посоченото споразумение. Разпоредбите на приложението към настоящото споразумение представляват неразделна част от настоящото споразумение.“

               Член 3

               Всички позовавания на „Протокола“ в приложението към Споразумението от 2011 г. се заменят с позовавания на „Протоколите“.

               Член 4

               Параграф 6 от приложението към Споразумението от 2011 г. се заличава изцяло и се заменя със следното:

               „6. Текстът на раздел 3 от приложение I към Споразумението за въздушен транспорт, изменено с Протоколите, се изменя, както следва:

               „Независимо от член 3 от настоящото споразумение, американски авиокомпании нямат правото да предоставят изцяло товарни услуги, които не са част от услуга, обслужваща Съединените щати, до или от пунктове в държавите членки, с изключение на услуги до или от пунктове в Република Хърватия, Чешката република, Френската република, Федерална република Германия, Великото херцогство Люксембург, Малта, Република Полша, Португалската република, Словашката република, Исландия и Кралство Норвегия.“

               Член 5

               Настоящият протокол влиза в сила на по-късната от следните дати:

               1. датата на влизане в сила на Споразумението от 2011 г.,

               2. датата на влизане в сила на Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., изменено с Протокола за изменение на Споразумението за въздушен транспорт между Съединените американски щати и Европейската общност и нейните държави членки, подписано на 25 и 30 април 2007 г., подписан от Съединените американски щати и Европейския съюз и неговите държави членки на 24 юни 2010 г., за да се вземе предвид присъединяването към Европейския съюз на Република Хърватия, подписан на  ________ 2019 г.; и

               3. един месец след датата на последната нота при размяната на дипломатически ноти между страните, потвърждаващи приключването на всички необходими процедури за влизане в сила на настоящия протокол.

               Член 6

               Страните се споразумяват, че от датата на подписване на настоящия протокол до момента на влизането му в сила той ще се прилага временно и доколкото позволява приложимото национално право.

               Съставено в..., в четири еднообразни екземпляра, на… 2019 г.

               За Съединените американски щати:

               За Република Австрия,

               Кралство Белгия,

               Република България,

               Република Хърватия,

               Република Кипър,

               Чешката република,

               Кралство Дания,

               Република Естония,

               Република Финландия,

               Френската република,

               Федерална република Германия,

               Република Гърция,

               Унгария,

               Ирландия,

               Италианската република,

               Република Латвия,

               Република Литва,

               Великото херцогство Люксембург,

               Малта,

               Кралство Нидерландия,

               Република Полша,

               Португалската република,

               Румъния,

               Словашката република,

               Република Словения,

               Кралство Испания,

               Кралство Швеция,

               Обединеното кралство Великобритания и Северна Ирландия, и

               Европейския съюз:

               За Исландия:

               За Кралство Норвегия:

               Приложение 2

               Съвместна декларация

               „Представителите на Съединените американски щати, на Европейския съюз и неговите държави членки, на Исландия и на Кралство Норвегия потвърдиха, че текстът на Протокола за изменение на Споразумението за въздушен транспорт между Съединените американски щати, от една страна, Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписан на 16 и 21 юни 2011 г., за да се вземе предвид присъединяването към Европейския съюз на Република Хърватия, подписан на  ______ 2019 г., (наричан по-долу „Протоколът“) трябва да бъде заверен на други езици съгласно предвиденото чрез размяна на писма преди подписването на Протокола, или с решение на Съвместния комитет след подписването на Протокола.

               Представителите също така потвърдиха, че понятието „други езици“ в съвместната декларация, съставляваща част от Споразумението за въздушен транспорт между Съединените американски щати, от една страна, Европейския съюз и неговите държави членки, от друга страна, Исландия, от трета страна, и Кралство Норвегия, от четвърта страна, подписано на 16 и 21 юни 2011 г., включва езиците на държавите членки, които се присъединяват към Европейския съюз.

               Настоящата съвместна декларация представлява неразделна част от Протокола.“

               За Съединените американски щати:

                     За Европейския съюз

               и неговите държави членки:

               За Исландия:

                     За Кралство Норвегия:


               ЕВРОПЕЙСКА КОМИСИЯ
            Брюксел, 14.11.2019
            COM(2019) 587 final
            2019/0260(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на съвместния комитет, създаден със Споразумението за въздушен транспорт между Канада и Европейската общност и нейните държави членки

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на съвместния комитет, създаден по силата на споразумението за въздушен транспорт между Канада и Европейската общност и нейните държави членки (наричано по-нататък „споразумението“)
                  1
               .

               2.Контекст на предложението

               2.1.Споразумението за въздушен транспорт между Канада и Европейската общност и нейните държави членки

               Споразумението представлява всеобхватно споразумение, което заменя съответните разпоредби на съществуващите двустранни споразумения, сключени от държавите членки с Канада. Със споразумението се премахват всички съществуващи ограничения върху правата както на въздушните превозвачи от Съюза, така и на канадските въздушни превозвачи да извършват дейност между точки в Европейския съюз и точки в Канада. В това отношение със споразумението се премахват пречките пред възможността въздушните превозвачи от Съюза да се ползват от правото на установяване в рамките на Съюза, включително правото на недискриминационен достъп до пазара във връзка с предоставянето на въздухоплавателни услуги към и от Канада.

               Споразумението влезе в сила на 16 май 2019 г.

               2.2.Съвместен комитет

               Съвместният комитет е създаден съгласно член 17 от споразумението. Неговите основни задачи са да насърчава сътрудничеството между страните и да разглежда всички въпроси, свързани с функционирането или прилагането на настоящото споразумение, включително, но не само: а) преглед на пазарните условия, които оказват въздействие върху въздухоплавателните услуги по настоящото споразумение; б) обмен на информация, включително консултации относно промени в националното законодателство и политики, които засягат споразумението; в) обсъждане на потенциалните области за по-нататъшно развитие на споразумението, включително препоръки за изменения в него; г) отправяне на препоръки за условия, процедури и изменения, необходими за да могат новите държави членки да станат страни по споразумението; и д) обсъждане на въпроси, свързани с инвестициите, собствеността и контрола, и потвърждаване, когато са изпълнени условията за постепенно отваряне на правата за въздушни превози, както е посочено в приложение 2 към споразумението. Съвместният комитет също така развива сътрудничеството и насърчава експертния обмен по нови законодателни или регулаторни инициативи.

               Той приема решения, когато това е изрично предвидено в споразумението, и всички решения се вземат с консенсус. Съвместният комитет приема с решение свой собствен процедурен правилник.

               2.3.Предвиденият акт на съвместния комитет

               На първото си заседание съвместният комитет следва да приеме решение относно приемането на своя процедурен правилник (наричан по-нататък „предвиденият акт“).

               Целта на предвидения акт е, в съответствие с член 17, параграф 8 от споразумението, да бъдат приети процедурният правилник за организацията на съвместния комитет, за да се даде възможност за прилагане на споразумението.

               3.Позиция, която да трябва да се заеме от името на Съюза

               Позицията, която да се заеме от името на Съюза, следва да има за цел приемането на процедурния правилник на съвместния комитет Канада—ЕС. Позицията следва да се основава на проекта на решение на съвместния комитет.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

               Съвместният комитет е орган, създаден със споразумение, а именно Споразумението за въздушен транспорт между Канада и Европейската общност и нейните държави членки.

               Актът, който съвместният комитет има за задача да приеме, е акт с правно действие, тъй като налага на страните задължения по силата на международното право.

               Предвиденият акт не допълва, нито изменя институционалната рамка на споразумението.

               Предвид горепосоченото процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с въздушния транспорт.

               Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като с акта на съвместния комитет ще се определи неговият процедурен правилник, целесъобразно е след приемането му той да се публикува в Официален вестник на Европейския съюз.

               2019/0260 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на съвместния комитет, създаден със Споразумението за въздушен транспорт между Канада и Европейската общност и нейните държави членки

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за въздушен транспорт между Канада и Европейската общност и нейните държави членки (наричано по-нататък „споразумението“) беше сключено от Съюза с Решение (ЕС) 2019/702 на Съвета
                  2
                и влезе в сила на 16 май 2019 г.

               (2)С член 17 от споразумението се създава съвместен комитет, който гарантира правилното действие и прилагане на споразумението.

               (3)В член 17, параграф 8 от споразумението се предвижда, че съвместният комитет трябва да приеме свой процедурен правилник.

               (4)С цел да се гарантира ефективното прилагане на споразумението, процедурният правилник на съвместния комитет следва да бъде приет.

               (5)Следователно позицията на Съюза в рамките на съвместния комитет следва да се основава на приложения проект на решение на съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на съвместния комитет, създаден с член 17 от Споразумението за въздушен транспорт между Канада и Европейската общност и нейните държави членки, във връзка с приемането на процедурния правилник на съвместния комитет, се основава на проекта на решение на съвместния комитет, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2019/702 на Съвета от 15 април 2019 година относно сключването, от името на Съюза, на Споразумението за въздушен транспорт между Европейската общност и нейните държави членки, от една страна, и Канада, от друга страна ОВ L 120, 8.5.2019 г., стр. 1—2.

                     (2)

                        ОВ L 120, 8.5.2019 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 14.11.2019
            COM(2019) 587 final
            ПРИЛОЖЕНИЕ
            към
            предложение за Решение на Съвета
            относно позицията, която трябва да се заеме от името на Европейския съюз в рамките на съвместния комитет, създаден със Споразумението за въздушен транспорт между Канада и Европейската общност и нейните държави членки

               ПРИЛОЖЕНИЕ

               Проект

               Решение № 1/2019 на съвместния комитет, създаден по силата на Споразумението за въздушен транспорт между Канада и Европейската общност и нейните държави членки

               от .../.../... г.

               за приемане на неговия процедурен правилник

               СЪВМЕСТНИЯТ КОМИТЕТ КАНАДА—ЕС,

               като взе предвид Споразумението за въздушен транспорт между Канада и Европейската общност и нейните държави членки (наричано по-нататък „споразумението“), и по-специално член 17 от него,

               РЕШИ:

               Член единствен

               С настоящото решение се приема приложеният процедурен правилник на съвместния комитет.

               Съставено в […] на […] година.

               За съвместния комитет,

               Ръководител на делегацията на Европейския съюз

               [име]

               Ръководител на делегацията на Канада

               [име]

               Процедурен правилник

               СЪВМЕСТНИЯТ КОМИТЕТ,

               като взе предвид Споразумението за въздушен транспорт между Канада и Европейската общност и нейните държави членки, и по-специално член 17 от него,

               ПРИЕ СЛЕДНИЯ ПРОЦЕДУРЕН ПРАВИЛНИК

               Член 1

               Ръководители на делегации

               1.
                     Съвместният комитет се състои от представители на страните по споразумението.

               2.
                     Съвместният комитет се председателства съвместно от ръководителите на делегации на страните по споразумението.

               Член 2

               Заседания

               1.
                     Съвместният комитет заседава най-малко веднъж годишно като страните се редуват да председателстват заседанията. Освен това всяка от страните може да поиска свикване на заседание на съвместния комитет съгласно член 17, параграф 3 от споразумението.

               2.
                     Съвместният комитет може да провежда присъствени заседания или да заседава по друг начин (конферентни телефонни разговори или видео конференции).

               Член 3

               Делегации

               1.
                     Преди заседание ръководителите на делегации се информират взаимно за предвиждания състав на своите делегации за това заседание.

               2.
                     Със съгласието на съвместния комитет представители на заинтересованите страни в сектора на въздушния транспорт могат да бъдат канени да присъстват на заседанията в качеството на наблюдатели.

               3.
                     Съвместният комитет може да се съгласи да покани други заинтересовани страни или експерти да присъстват на заседания с цел представяне на информация по определени въпроси.

               Член 4

               Секретариат

               Служител на Европейската комисия и служител на правителството на Канада ще изпълняват съвместно функциите на секретари на съвместния комитет.

               Член 5

               Дневен ред на заседанията

               1.
                     Ръководителите на делегации изготвят предварителен дневен ред за всяко заседание по взаимно съгласие. В рамките на възможното този предварителен дневен ред се изготвя най-късно петнадесет дни преди датата на заседанието с оглед на навременното му предаване на членовете на всяка делегация и за улеснение на консултациите с тях.

               2.
                     Дневният ред се приема от съвместния комитет в началото на всяко заседание.  Въпроси, които не са включени в предварителния дневен ред, могат да бъдат добавени към него със съгласието на съвместния комитет.

               3.
                     Ръководителите на делегации могат да съкратят срока, посочен в параграф 1, за да се вземе предвид спешният характер на даден въпрос.

               Член 6

               Протокол от заседанието

               1.
                     В края на всяко заседание на съвместния комитет се съставя протокол за заседанието. В него се посочват обсъдените точки и всички постигнати съвместни заключения, включително всички приети препоръки и решения.

               2.
                     Протоколът от заседанието се одобрява в писмен вид от ръководителите на делегации в срок от 30 дни от датата на заседанието или до друга дата, определена от страните по споразумението.

               3.
                     Веднъж одобрен, протоколът от заседанието се подписва от ръководителите на делегации и един оригинал се връчва на всяка от страните. Те могат да решат, че подписването и размяната на електронни екземпляри удовлетворява посоченото изискване.

               4.
                     Освен ако не е договорено друго, заседанията на съвместния комитет не са публични.  Протоколите от заседанията и размяната на писма, в зависимост от случая, са публични, освен ако някоя от страните не възразява. Ако е необходимо, съвместният комитет може да постигне съгласие да препоръча издаването на съвместно съобщение за медиите.

               Член 7

               Писмена процедура

               Когато е необходимо и надлежно обосновано, решенията и препоръките на съвместния комитет могат да се приемат чрез писмена процедура. За тази цел ръководителите на делегации обменят проектите за мерки, по които се изисква становище на съвместния комитет и които след това могат да бъдат потвърдени чрез размяна на писма.

               Член 8

               Разисквания

               1.
                     Съвместният комитет взема решения и формулира препоръки с консенсус.

               2.
                     Решенията и препоръките на съвместния комитет се озаглавяват „Решение“ и „Препоръка“, последвани от сериен номер, датата на тяхното приемане и описание на техния предмет.

               3.
                     Решенията и препоръките на съвместния комитет се подписват от ръководителите на делегации и се прилагат към протокола от заседанието.

               4.
                     Всяко решение на съвместния комитет се изпълнява от страните в съответствие с техните вътрешни процедури.

               Член 9

               Работни групи

               1.
                     Съвместният комитет може да постигне съгласие за създаване на работни групи за проучване на специфични въпроси от значение за споразумението. Мандатът на дадена работна група се одобрява от съвместния комитет и се посочва в съответния протокол от заседание.

               2.
                     Съставът на работните групи се определя от съвместния комитет.

               3.
                     Работните групи докладват на съвместния комитет.  Те не могат да вземат решения, но могат да отправят препоръки към съвместния комитет.

               4.
                     Съвместният комитет може по всяко време да постигне съгласие за разпускане на всички съществуващи работни групи, да промени мандата им или да създаде нови работни групи, които да го подпомагат при изпълнението на неговите задължения.

               Член 10

               Разходи

               1.
                     Членовете на всяка делегация поемат разходите си за участие в заседание или работна група.

               2.
                     Всички други разходи, свързани с материалната организация на заседанията, се поемат от страната, която е домакин на заседанието.

               Член 11

               Изменения на процедурния правилник

               Съвместният комитет може по всяко време да измени настоящия процедурен правилник с решение, взето в съответствие с член 8.